***ΣΥΛΛΟΓΟΣ ΕΡΓΑΖΟΜΕΝΩΝ ΛΑΪΚΟΥ ΝΟΣΟΚΟΜΕΙΟΥ ΑΘΗΝΑΣ***

***ΑΓ.ΘΩΜΑ 17 ΓΟΥΔΗ ΑΘΗΝΑ 15/06/2025***

***ΤΗΛ:2132061086 sullogos.laiko@gmail.com***

***syllogos@laiko.gr***

**ο Υπουργός Υγείας επισκέφτηκε το παράρτημα του Λαϊκού και εξήγγειλε την δημιουργία 60 νέων θέσεων θεραπείας για τους Ογκολογικούς ασθενείς**

**Ξέχασε όμως να αναφερθεί στην τραγική υποστελέχωση που δημιουργεί επισφαλείς συνθήκες νοσηλείας για αυτούς τους ασθενείς**

Στις 11/6/25 ο Υπουργός Υγείας, μαζί με -τη διορισμένη από τον ίδιο- Διοίκηση του Λαϊκού Νοσοκομείου, επισκέφτηκαν το παράρτημα του Λαϊκού Νοσοκομείου στην οδό Σεβαστουπόλεως εν μέσω αποδοκιμασιών των ογκολογικών ασθενών. Με βάση τις δηλώσεις του, ο Υπουργός έπεσε από τα σύννεφα με αυτό που συνάντησε!

Τόσα χρόνια που θητεύει ως Υπουργός Υγείας δεν είχε διαβάσει τις δεκάδες καταγγελίες του Σωματείου Εργαζομένων του Λαϊκού για την κατάσταση που επικρατεί εκεί τόσο για τους ασθενείς όσο και για τους εργαζόμενους... Δεν είχε ακούσει για τους δεκάδες ασθενείς που περιμένουν με τις ώρες στοιβαγμένοι στις σκάλες ή όρθιοι από τα ξημερώματα... Δεν είχε ακούσει για τους γιατρούς και τους νοσηλευτές που εργάζονται πολύ πέραν του ωραρίου τους για να εξυπηρετήσουν όλον αυτόν τον κόσμο, χωρίς φυσικά να πληρώνονται έξτρα ή να δικαιούνται επιπλέον ξεκούραση... Δεν είχε ακούσει για τις ελλείψεις προσωπικού όλων των κλάδων και βαθμίδων, για τις ελλείψεις σε αναλώσιμα, για τις ελλείψεις σε φάρμακα κλπ... Και τώρα ξαφνικά, με τις ευλογίες και την "αλτρουιστική" προσφορά των ιδιωτικών χορηγών, αποφάσισε να ασχοληθεί με το θέμα.

Ταυτόχρονα, αφού όπως φαίνεται ο Υπουργός δεν είναι ενήμερος, θα έπρεπε να περάσει μία βόλτα και από το κυρίως κτίριο του Λαϊκού Νοσοκομείου. Να δει κι εκεί τις ουρές ασθενών και συνοδών. Τις συνθήκες νοσηλείας σε ράντζα στους διαδρόμους. Τις υπερεντατικές συνθήκες εργασίας μας λόγω της τραγικής υποστελέχωσης όλων των κλάδων και των κατηγοριών, με 12.000 και πλέον χρωστούμενα ρεπό από τη νοσηλευτική υπηρεσία, με εξοντωτικά – παράνομα ωράρια εργασίας, με χιλιάδες απλήρωτες ώρες υπερωριών και χαμένων ρεπό από τους ειδικευόμενους, με συνεχή μυοσκελετικά και ψυχολογικά προβλήματα λόγω του burn-out. Τα νοσοκομεία κύριε Γεωργιάδη, δεν είναι μόνο τα ντουβάρια τους!

Είναι κοροϊδία, όταν τόσο καιρό προσπαθούμε να αναδείξουμε τα προβλήματα αυτά και ο Υπουργός μας κατηγορεί ως "συμμορία της μιζέριας", να εμφανίζεται τώρα ότι ενδιαφέρεται για την ταλαιπωρία των ασθενών... Γιατί η ταλαιπωρία αυτή είναι αποτέλεσμα της πολιτικής που εφαρμόζουν διαχρονικά όλες οι κυβερνήσεις στη χώρα, με τελευταίο εκφραστή της τον κο Γεωργιάδη. Μια πολιτική που εμπορευματοποιεί και ξεπουλάει τη δημόσια Υγεία, που μειώνει διαρκώς τη χρηματοδότησή της, που διαιωνίζει και επιδεινώνει την υποστελέχωσή της κοκ.

Δε φταίει ούτε το κακό το ριζικό μας ούτε η κακιά η στιγμή κύριε Υπουργέ. Και εσείς και οι προκάτοχοί σας είστε υπεύθυνοι για την κατάσταση αυτή! Τα προβλήματα που ανακαλύψατε ξαφνικά ενώ θα έπρεπε να τα γνωρίζεται από την 1η μέρα της θητείας σας, θα έπρεπε να έχουν λυθεί εδώ και χρόνια από το Υπουργείο και το κράτος και όχι να περιμένουμε την ιδιωτική ελεημοσύνη ("πρωτοβουλία").

Σχετικά δε με την φωτογραφία του Υπουργού με τα Διοικητικά στελέχη του Νοσοκομείου να σημειώσουμε ότι έγινε για προφανείς επικοινωνιακούς λόγους. Καμαρώνουν λες και ήταν χτες, αλλά να τους θυμίσουμε ότι έχουν την κυρίαρχη ευθύνη για όλα τα προβλήματα που αντιμετωπίζουμε στην εργασιακή μας καθημερινότητα τα τελευταία 6 χρόνια….

**Για το Δ.Σ**

**ΤΟΥ ΣΥΛΛΟΓΟΥ ΕΡΓΑΖΟΜΕΝΩΝ ΤΟΥ ΛΑΪΚΟΥ ΝΟΣΟΚΟΜΕΙΟΥ**

**Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ**

**ΤΑΣΟΣ ΑΝΤΩΝΟΠΟΥΛΟΣ ΝΙΚΟΣ ΟΡΦΑΝΟΣ**